Fairey Swordfish взема активно участие и в битките за господство над Средиземно море и Средиземноморието. На 22 юни 1940 г. в Малта – главната база на англичаните пристига дивизион от 24 машини, които въпреки малкия си брой, в течение на 9 месеца буквално тероризират италианските конвои, потопявайки по 10 – 15 съда месечно. С битките в Средиземно море са свързани и едни от най-славните страници от биографията на този неугледен самолет. Той е главен участник в атаката, при която с три торпеда са потопени четири кораба – единствен случай в световната история. Това се случва на 22 август 1940 г., когато звено Swordfish от самолетоносача "Ийгъл" (HMS Eagle) под командването на капитан Пач открива в залива на Сиди-Барани струпване на противникови кораби, които са разположени толкова плътно, че на пилотите дори не им се налага да се прицелват. С три торпеда са унищожени две подводници и транспортен кораб, натоварен с боеприпаси. Взривът, предизвикан от торпедото и детонацията на боеприпасите пръсва на парчета не само транспортния кораб, но и привързания за него ескадрен миноносец. Пак по време на тези бойни действия е осъществен ударът над главната италианска военноморска база Таранто, при който 20 самолета Fairey Swordfish изваждат от строя половината от главните сили на италианския военноморски флот, при загубата само на две свои машини.